Gandia celebra el Dia Internacional de la Dona amb activitats multitudinàries en favor de la Igualtat
07 març 2025

## Gandia celebra el Dia Internacional de la Dona amb activitats multitudinàries en favor de la Igualtat07 març 2025Última actualització: 07 març 2025

![](../gestion/img/a4876c03d2f8558e4beacca26bf5bcca8d9e0e4c8f510bd0bf4f32932c1eb679.jpg)  
  

Gandia celebra durant la jornada de hui el Dia Internacional de la Dona amb una jornada plena d'activitats que, baix el lema “Suma't a la igualtat”, ha començat este matí a la plaça Major amb la lectura del manifest i el lliurament de premis dels concursos de pancartes, relats i aparadors organitzats amb motiu del 8M.  
L'acte ha comptat amb la presència de l'alcalde de la ciutat, **José Manuel Prieto**; la regidora d'Igualtat, **Maribel Codina**; membres de la Corporació Municipal, representants de diversos col·lectius i centenars de persones que han acudit per a celebrar este dia.

  
Baix el lema “_Per a totes les dones i xiquetes: Drets, igualtat i apoderament_”, el manifest remés a les corporacions locals per la Federació Espanyola de Municipis i Províncies (FEMP), renova el seu compromís de promoure els drets de les dones i la igualtat d'oportunitats, destacant la persistència de la bretxa salarial, la sobrecàrrega de tasques no remunerades i la necessitat de polítiques de conciliació.

  
Enguany, la persona encarregada de la lectura ha sigut la periodista Sandra Albert, qui ha detallat els eixos clau de l'acció necessària per a aconseguir la igualtat de gènere.

El primer punt ha sigut el reconeixement de drets i protecció integral per a garantir serveis de qualitat i combatre la violència masclista. El segon aspecte, ha sigut l'Educació, formació i conscienciació com a forma d'impulsar la igualtat des de la infància i fomentar la presència femenina en sectors masculinitzats.  
El tercer punt ha reclamat la participació política i social per a promoure el lideratge femení en tots els nivells de decisió. L'atenció a dones rurals i amb discapacitat abordant les dificultats específiques que enfronten estos col·lectius, ha sigut el quart punt del document, que ha tingut com a cinqué eix la col·laboració institucional i el compromís col·lectiu que permeta la coordinació d'esforços entre administracions, societat civil i sector privat.

  
**Entrega de premis i pancarta commemorativa**

Després de la lectura, ha tingut lloc el lliurament de premis del concurs de pancartes, que han guanyat els alumnes de sisé de primària del col·legi Joan XXIII. El segon premi ha sigut per als alumnes de sisé de primària del CEIP Benipeixcar, el tercer premi ha sigut per a Marta Escrivá Figueres i Camila Valentina González Níñez del col·legi Joan Martorell, el quart per a Leire Parreño del col·legi Borja Jesuïtes i el quint per a Daniela Calabuig Morell del col·legi Carmelites.

També s'han donat a conéixer els guanyadors del concurs de relats de la Cursa de la Dona, en què Vega Soto del CEIP Joan XXIII, Kim Boscà del Gregori Mayans i Lola Domínguez del Gregori Mayans, han aconseguit, respectivament, la primera, segona i tercera posició.

Finalment, la tenda Garabart ha guanyat el concurs d'aparadors.

Una vegada finalitzat el lliurament de premis, els representants d'associacions locals i de l'Ajuntament han penjat una pancarta al balcó per a visibilitzar esta data.

  
**Altres activitats**

Respecte a la resta del programa, les activitats del dia continuaran a les 14 hores amb el dinar solidari de les dones en commemoració del 8M, que se celebrarà en la carpa instal·lada al carrer Tossal, on s'espera la participació de 1.100 dones.

Finalment, demà a les 18.30 hores amb la tradicional manifestació del 8M, que eixirà des del centre de salut de Beniopa i recorrerà l'avinguda República Argentina, el passeig de les Germanies i el carrer Major fins a arribar a l'Ajuntament, on es farà la lectura del manifest al voltant de les 20 hores.

[Twittear](https://twitter.com/share)